钦定古今图书集成/明伦汇编/宫闱典/第133卷 > 冯保
## 钦定古今图书集成/明伦汇编/宫闱典/第133卷 > 冯保

按《明外史宦官传》：“保，深州人，嘉靖中为司礼秉笔太
监。隆庆元年，提督东厂，兼掌御马监事。时司礼掌印
者缺，保以次当得之，适不悦于穆宗，大学士高拱，荐
御用监陈洪代保，由是疾拱。及洪罢，保愈欲得之，而
拱复荐用孟冲。冲故掌尚膳监者，例不当掌司礼。保
疾拱弥甚，乃与张居正深相结，谋去之。会居正亦欲”
去，拱专柄，两人交益固。穆宗得疾，保属居正豫草遗
诏。草成，遣使授保。适为拱所见，面责居正曰：“我当国，
奈何独与中人具遗诏？”居正面赤，但曰：“公宥我，容我
改过。”拱亦益恶保，思逐之。穆宗甫崩，保言于后妃，斥
孟冲而夺其位，又矫遗诏令与阁臣同受顾命。及帝
登极，保升立宝座旁不下，举朝大骇。保既掌司礼，又
督东厂，兼总内外，势益张。拱以主少国疑，虑为社稷
患，乃讽六科给事中程文等、十三道御史刘良弼等，
交章历数其奸，而给事中雒遵、陆树德又特疏论列。
拱意疏下，即拟旨逐保。保乃匿其疏，而亟与居正定
谋，遂逐拱去。初，穆宗崩，拱于阁中大恸曰：“十岁太子，
如何治天下？”保闻，立遣其党谮于后妃曰：“拱斥太子
为十岁孩子，如何作人主？”后妃大惊。太子闻之亦色
变，故保之谗言易入。乃拱去，而保之憾犹未释。万历
元年正月，有王大臣者，伪为内侍服入乾清宫，被获
下东厂。保欲缘此族。拱与居正谋，令家人辛儒饮食
之，纳刃其袖中，俾言拱怨望，遣刺帝。大臣许之。逾日，
锦衣都督朱希孝等会鞫，大臣疾呼曰：“许我富贵，乃
掠治我耶！”希孝惧，不敢鞫而罢。会廷臣杨博、葛守礼
等保持之。居正亦迫众议，微讽保。保意稍解，乃以生
漆酒喑大臣，而移送法司，坐斩，拱获免。由是举朝皆
恶保，而不肖者多因之以进。慈圣太后遇帝严，保倚
太后势，数挟持帝，帝甚畏之。时与小内竖戏，见保入，
辄正襟危坐，曰：“大伴来矣。”所昵孙海客，用为乾清宫
管事牌子，屡诱帝夜游别宫，小衣窄袖，走马持刀，又
数进奇巧之物。帝深宠幸，保，皆言于太后。后召帝切
责，帝长跪受教，惶惧甚。保属居正草《帝罪已手诏》，令
颁示阁臣，词过挹损。帝年已十八，览之内惭，然迫于
太后，不得不下居正，乃上疏切谏，又缘保意，劾去司
礼秉笔孙德秀、温太及掌兵仗局周海，而令诸内侍
俱自陈。由是保所不悦者，斥退殆尽。时八年十一月
也。保善琴，能书。帝初甚重之，屡赐牙章，曰“光明正大”，
曰“尔惟盐梅”，曰“汝作舟楫”，曰“鱼水相逢”，曰“风云际会。”
所以待之甚隆。后保益横肆，即帝有所赏罚，非出保
口，无敢行者。帝积不能堪，而保内倚太后，外倚居正，
帝不能去也。然保亦时引大体。内阁产白莲，翰林院
有双白燕，居正以进。保使使谓居正曰：“主上冲年，不
可以异物启其玩好。”又能约束其子弟，不敢肆恶。都
人亦以是称之。居正固有才，其所以得委任专国柄
者，由保为之左右也。然保性贪，其私人锦衣指挥徐
爵、内官张大受，恃势招权利罔厌，大臣亦多与通。保、
居正内外相隔，爵为交关语言，且数用计使两人相
疑，旋复相好。两人皆在爵术中，事与筹画。爵夜至禁
门，守卫者不敢诘，其横如此。居正之夺情及杖吴中
行等，保有力焉。及居正死，其党虑有更张，咸结保自
固。居正以遗疏荐其座主潘晟入阁，保即遣官召之。
御史雷士桢、王国、给事中王继光相继言其不可用。
晟中途疏辞。内阁张四维度申时行不肯为晟下，拟
旨允之，帝即报可。保时病起，诟曰：“我小恙，遽无我耶？”
皇长子生，保欲封伯爵，四维以无故事难之，拟荫弟
侄一人都督佥事。保怒曰：“尔由谁得？今日而负我？”御
史郭惟贤请召用吴中行等，保责其党，救谪之。吏部尚书王国光罢，保辄用其乡人梁梦龙代爵，大受等
犹窃权如故。然是时，太后久归政，保失所倚，而帝又
积怒保。东宫旧阉张鲸、张诚乘间陈其过恶，请令闲
住。帝犹畏保，曰：“若大伴上殿来，我如何处置？”鲸曰：“既
有旨，保安敢复入。”帝悟，乃从之。会御史李植江东之
弹章入，遂谪保奉御，南京安置。其弟佑、从子邦宁并
官都督，亦削职；大受及其党周海、何忠等八人，悉贬
小《火者》司香孝陵。已而尽籍其家。保金银百馀万，珠
宝瑰异称是，庄田宅舍亦皆没入。复逮佑、邦宁下狱，
悉瘐死。大受等所籍亦不赀，内库为之充牣爵。下诏
狱，与大受子皆烟瘴永戍。保之发南京也，太后问故。
帝曰：“老奴为张居正所惑，无他过，行且召还。”时潞王
将婚，所需珠宝未备。太后间以为言。帝曰：“年来无耻
臣僚，尽货以献张、冯二家，其价骤贵。虽仅一二，费赀
数万。”太后曰：“已籍矣，必可得。”帝曰：“奴黠猾，先窃而逃，
未能尽得也。”其时御史毛在劾锦衣都督刘守有奉
命籍罪人家，与其僚属张昭、庞清、冯昕等多所隐没。
昭等亦下诏狱，保竟，卒于南京。说者谓“帝之好货，由
张、冯二家所籍多，故后多行籍没之法”云。